2025. február 20.

STRAND FESZTIVÁL

**Paul Kalkbrenner, Purple Disco Machine és a Kruder & Dorfmeister páros érkezik Zamárdiba!**

**Egy nappal hosszabb lesz a STRAND Fesztivál!**

Pontosan fél évvel a kapunyitás előtt a STRAND Fesztivál TikTok csatornáján jelentették be a szervezők a jó hírt: egy nappal hosszabb lesz az idei esemény. Egész pontosan a megszokottnál és a meghirdetettnél egy nappal korábban indul idén a STRAND, augusztus 20-án egy igazi ünnepi eseménnyel várják Zamárdi Szabadstrandján a közönséget.

A MOL Nagyszínpadon több korosztály elektronikus zenei ikonjai váltják egymást. A főszerep **Paul Kalkbrenner**é, a német legendát a *Berlin Calling* című filmben ismerte meg a nagyvilág, legutóbb a Balaton Sound küzdőterét töltötte meg ugyanezen a helyszínen. Ezúttal közvetlenül a Balaton legnagyobb tűzijátéka után lép színpadra Zamárdiban.

Ugyancsak a STRAND vendége lesz augusztus 20-án a diszkó és a house műfaj ma már megkerülhetetlen alakja, **Purple Disco Machine**, aki egy ideje egyedi hangzásvilágú slágerek egész sorával van jelen a világ legjobbjai között klubokban és fesztiválokon egyaránt.

A bécsi **Kruder & Dorfmeister** páros nemrég a MüPá-ban adott teltházas koncertet, most pedig a STRAND közönségét várja a Balaton partján.

Zamárdi közel két évtizede a balatoni fesztiválok fővárosának számít, Budapestről egy órányi autóúttal, páratlan panorámával Tihany felé. Mostanra a 2013-ban indult STRAND Fesztivál, a MOL Nagyon Balaton zászlóshajójaként zárja minden évben a nyarat, amely több tízezer turistát vonz a régióba. A fesztivál híres arról, hogy a bőséges zenei kínálat mellett minden korosztály számára látványos és „űzhető” programokat biztosít: földön, vízben és levegőben, nem utolsó sorban a cirkusz varázslatos világát megidézve.

A három fő színpadon és tucatnyi egyéb helyszínen három nap alatt mások mellett **Dzsúdló, a Parno Graszt, Majka, a Halott Pénz, Pogány Induló, Manuel, a Valmar, Beton.Hofi, T.Danny, a Bagossy Brothers Company, a Carson Coma és Krúbi** is színpadra lép, **L.L. Junior** élő show-val érkezik és idén először a headlinerek között szerepel **Desh**, aki Azahriah szerzőtársaként ért el sikereket az elmúlt években.

A „meghosszabbított” STRAND Fesztiválra február 24. hétfő 10:00-tól lehet jegyet váltani, a korábban megvásárol bérletek mellé pedig ún. „upgrade”, kiegészítő jegyek is válthatók, kedvezményes áron.